Twee studente vas ná kampusgeweld‘n Betoging in Februarie 2016 by die Universiteit van KwaZulu-Natal. Foto: Twitter via @UKZNFMF Lesiba Seshoka, woordvoerder van die universiteit, het gesê Woensdag was die derde dag wat klasse op die UKZN se Pietermaritzburg-kampus en die Westville-kampus ontwrig is. Volgens Seshoka sou daar Woensdag ŉ vergadering tussen die universiteitsbestuur en studenteverteenwoordigers plaasgevind het om hul ontevredenheid te bespreek. Dit was nie Woensdagaand onmiddellik duidelik wat die uitkoms van die vergadering was nie. “Die universiteit veroordeel ten sterkste enige vorm van geweld en intimidasie en daar sal opgetree word teen studente wat die universiteitsreëls en -regulasies oortree,” het Seshoka gesê. Daar word verneem dat die polisie Woensdag studente met rubberkoeëls uiteen moes jaag op die Pietermaritzburg-kampus. Die polisie kon egter nie onmiddellik vir kommentaar bereik word nie. Intussen het studente ŉ massavergadering op die UKZN se Westville-kampus gehou. Studente eis dat daar geen fooiverhoging vir volgende jaar ingestel moet word nie en is ook ontevrede oor verblyfkwessies. Die jongste reeks betogings by die UKZN het Maandagoggend begin met studente wat ŉ betoging op Yusuf Dadoo-straat gehou het oor hul lewensomstandighede.